ID-DEĊIŻJONI TAL-KUMMISSJONI
tas-27 ta' Dicembru 2004
li tistabbilixxi l-arranġamenti għall-provi u t-testijiet komparattivi fuq il-materjal ta' tkabbir u tat-tħawwil tal-Fragaria x ananassa Duch. skond id-Direttiva tal-Kunsill 92/34/KEE għas-sena 2005
(innotifikata fid-dokument bin-numru C(2004) 5290)
(2005/6/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/34/KEE tat-28 ta' April 1992 dwar il-kummerċjalizzazzjoni tal-materjal li jkabbar il-pjanta tal-frott li u il-pjanti tal-frott, maħsuba għall-produzzjoni tal-frott (1), u b'mod partikolari l-Artikolu 20 (4)(5) u (6) tagħha,
Billi:
(1)
Id-Direttiva 92/34/KEE tipprevedi li l-arranġamenti meħtieġa jsiru mill-Kummissjoni għall-provi u t-testijiet komparattivi tal-Komunità tal-materjal ta' tkabbir u tħawwil.
(2)
L-arranġamenti tekniċi sabiex jitwettqu il-provi u t-testijiet saru fi ħdan il-Kumitat Permanenti dwar il-Materjal ta' Tkabbir u l-Pjanti tal-Ġeneru u l-Ispeċi tal-Frott.
(3)
Sejħa għall-proġetti biex isiru dawn il-provi u t-testijiet ġiet ppubblikata fil-21 ta' Ġunju 2004 fuq is-Sit ta' l-Internet ta' l-istituzzjonijiet tal-Komunità (2).
(4)
Il-proposti ġew ivvalutati skond il-kriterji ta' l-għażla u ta' l-għoti stipulati fis-sejħa għall-proġetti. Il-proġetti, l-entitajiet responsabbli biex itwettqu l-provi u t-testijiet u l-ispejjeż eliġibbli kif ukoll il-kontribuzzjoni finanzjarja massima tal-Komunità li tikkorrispondi għal 80 % ta' l-ispejjeż eliġibbli, għandhom jiġu stabbiliti.
(5)
Il-provi u t-testijiet komparattivi tal-Komunità dwar il-materjal ta' tkabbir u tħawwil maħsud fl-2004, għandhom jitwettqu fis-sena 2005 u d-dettalji ta' provi u testijiet bħal dawn, l-ispejjeż eliġibbli kif ukoll il-kontribuzzjoni finanzjarja massima tal-Komunità għandhom jkun stipulati kull sena permezz ta' ftehim iffirmat minn uffiċjal awtorizzat mill-Kummissjoni u l-entità responsabbli biex twettaq il-provi.
(6)
Rappreżentattività xierqa tal-kampjuni inklużi fil-provi u t-testijiet għandhom jiġu żgurati, għallinqas għal ċerti pjanti magħżula.
(7)
L-Istati Membri għandhom jipparteċipaw fil-provi u t-testijiet komparattivi, sakemm il-materjal ta' tkabbir u ta' tħawwil ikkonċernat huwa normalment riprodott u kkummerċjalizzat fit-territorji tagħhom, sabiex jiġi żgurat li jkunu jistgħu joħorġu konklużjonijiet tajba minnhom.
(8)
Il-miżuri pprevisti f'din id-Deċiżjoni huma skond l-opinjoni tal-Kumitat Permanenti dwar il-Materjal ta' Propogazzjoni u l-Pjanti tal-Ġeneru u l-Ispeċi tal-Frott,
ADOTTAT DIN ID-DEĊIŻJONI:
Artikolu 1
Il-provi u t-testijiet komparattivi tal-Komunità dwar il-materjal ta' propogazzjoni u tħawwil tal-Fragaria x ananassa Duch se jitwettqu fl-2005.
L-ispejjeż eliġibbli kif ukoll il-kontribuzzjoni finanzjarja massima tal-Komunità għal-provi u t-testijiet għall-2005 se jiġu stipulati fl-Anness.
Id-dettalji tal-provi u t-testijiet huma stipulati fl-Anness.
Artikolu 2
Sakemm il-materjal ta' tkabbir u tħawwil tal-pjanti tal-Fragaria x ananassa Duch. huwa normalment riprodott u kkummerċjalizzat fit-territorji tagħhom, l-Istati Membri se jieħdu kampjuni ta' dan il-materjal u jagħmluh disponibbli lill-Kummissjoni.
L-Istati Membri se jikkooperaw fl-aspetti tekniċi bħall-ikkampjunar u l-ispezzjonijiet marbuta mat-twettieq tat-testijiet u tal-provi.
Artikolu 3
Il-kontribuzzjoni finanzjarja massima tal-Komunità li tikkorrespondi għal 80 % ta' l-ispejjeż eliġibbli ta' prova jew test li tkomplew fuq din il-bażi m'għandhiex taqbez l-ammont speċifikat fl-Anness.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, fis-27 ta' Dicembru 2004.